OZNÁMENIE KOMISIE EURÓPSKEMU PARLAMENTU, RADE A DVORU AUDÍTOROV Súhrn výsledkov Komisie v oblasti riadenia za rok 2010 /* COM/2011/0323 final */





OZNÁMENIE KOMISIE EURÓPSKEMU PARLAMENTU, RADE A DVORU AUDÍTOROV Súhrn výsledkov Komisie v oblasti riadenia za rok 2010 1. Úvod V súlade s článkom 317 Zmluvy o fungovaní Európskej únie (ZFEÚ) Európska komisia plní rozpočet na vlastnú zodpovednosť a v medziach určených prostriedkov, a to podľa zásad riadneho finančného hospodárenia. Komisia prijatím tejto súhrnnej správy preberá celkovú politickú zodpovednosť za riadiacu prácu generálnych riaditeľov a vedúcich útvarov, pričom vychádza z vyhlásení a výhrad, ktoré uviedli vo svojich výročných správach o činnosti. Komisia tiež v súhrnnej správe uvádza najdôležitejšie otázky v oblasti riadenia, ktorým je potrebné prioritne venovať pozornosť, a kroky, ktoré je potrebné prijať na riešenie zistených nedostatkov. V roku 2009 vydal Dvor audítorov tretí rok po sebe pozitívny výrok bez výhrad ku konsolidovanej účtovnej závierke. Pokračoval pozitívny trend znižovania celkovej miery chybovosti. Po prvýkrát Dvor audítorov odhaduje, že najpravdepodobnejšia miera chybovosti v rámci celého rozpočtu bola medzi 2 % a 5 %. Zlepšilo sa tiež hodnotenie Dvora audítorov[1], pokiaľ ide o kvalitu výročných správ o činnosti. Podávanie správ o výsledkoch Komisie v oblasti riadenia nie je len podávaním správ o mierach chybovosti. Súčasná hospodárska situácia spôsobila, že občania prikladajú najväčší význam pridanej hodnote a vysokej kvalite výdavkov. Povoľujúci úradníci vymenovaní delegovaním vo svojich výročných správach o činnosti v časti I prezentujú, ako využili finančné a ľudské zdroje na dosiahnutie cieľov politiky, ktoré stanovilo kolégium, v súlade s riadnym finančným hospodárením, a čitateľovi ozrejmujú, ako politiky vytvorili pridanú hodnotu pre spoločnosť v rámci EÚ. V rámci finalizácie svojich návrhov týkajúcich sa nasledujúceho finančného rámca Komisia navrhne zlepšenia, a to najmä v oblasti zdieľaného hospodárenia, v rámci ktorého členské štáty plnia približne 80 % rozpočtu. Zmluva o fungovaní Európskej únie posilnila zodpovednosť členských štátov, ktoré musia spolupracovať s Komisiou pri plnení rozpočtu, pričom zdôraznila ich povinnosti kontroly a auditu[2]. 2. Posilnenie základov pre získanie istoty Kolégium deleguje operačné plnenie rozpočtu na generálnych riaditeľov a vedúcich útvarov, ktorí ako „povoľujúci úradníci vymenovaní delegovaním“ zodpovedajú za riadne a efektívne hospodárenie s prostriedkami a za zabezpečenie primeraných a účinných systémov kontroly v rámci svojich útvarov. Generálni riaditelia a vedúci útvarov podávajú správy o plnení svojich povinností vo výročných správach o činnosti[3], ktorých súčasťou sú podpísané vyhlásenia o vierohodnosti, ktoré sa vzťahujú na zákonnosť a riadnosť finančných operácií. Získanie istoty je objektívne preskúmanie dôkazov na účely nezávislého posúdenia účinnosti procesov riadenia rizík, kontroly a riadenia. Toto preskúmanie vykonáva manažment, ktorý nepretržite monitoruje fungovanie systémov vnútornej kontroly, a vnútorní a externí audítori. Výsledky sa uvádzajú vo výročných správach o činnosti, ktoré sú pre generálnych riaditeľov hlavným nástrojom slúžiacim na zdokumentovanie ich zodpovednosti voči kolégiu. 2.1. Vplyv vnútornej reorganizácie na istotu V roku 2010 sa uskutočnilo viacero významných zmien a reorganizácií. Zmluvou o fungovaní Európskej únie, ktorá nadobudla platnosť 1. decembra 2009, sa vytvorila funkcia[4] vysokého predstaviteľa Únie pre zahraničné veci a bezpečnostnú politiku, ktorý je zároveň jedným z podpredsedov Komisie, a stanovilo sa, že vysokému predstaviteľovi pri výkone jeho funkcie pomáha Európska služba pre vonkajšiu činnosť (ESVČ). V priebehu roka 2010 sa uskutočnili prípravy na vytvorenie ESVČ a služba bola zriadená k 1. januáru 2011. Boli zmenené a doplnené niektoré ustanovenia nariadenia o rozpočtových pravidlách[5]. Komisia je aj naďalej zodpovedná za plnenie rozpočtu vrátane operačných rozpočtových prostriedkov, ktoré plnia vedúci delegácií, ktorí sú povoľujúcimi úradníkmi Komisie vymenovanými subdelegovaním. Po vytvorení nového kolégia a rozdelení portfólií došlo k reštrukturalizácii niektorých generálnych riaditeľstiev [6]. To zahŕňalo vytvorenie nových generálnych riaditeľstiev pre spravodlivosť, pre vnútorné záležitosti, pre oblasť klímy, pre energetiku a pre mobilitu a dopravu, ako je presun viacerých riaditeľstiev medzi generálnymi riaditeľstvami. V súlade s politikou Komisie nežiadať od rozpočtových orgánov nové pracovné miesta, boli vytvorené riaditeľstvá so spoločnými zdrojmi a spoločné oddelenia pre vnútorný audit (SIAC), ktoré umožňujú spoločné využívanie odborných znalostí a úspory z rozsahu. Komisia implementovala tieto zmeny bez problémov. Ústredné útvary poskytli pomoc prostredníctvom aktualizácie obežníka[7] obsahujúceho pokyny, ako postupovať pri vypracúvaní výročných správ o činnosti za týchto okolností. Nový generálni riaditelia dostali od svojich predchodcov odovzdávacie správy. Útvar pre vnútorný audit preskúmal viaceré aspekty uvedených organizačných zmien a prispel tak k zlepšeniu riadenia a správy. 2.2. Dialóg medzi generálnymi riaditeľmi a kolégiom V každej[8] výročnej správe o činnosti sa výslovne uvádza, že príslušný komisár či komisári boli informovaní o hlavných aspektoch výročných správ o činnosti vrátane akýchkoľvek plánovaných výhrad pred podpísaním vyhlásenia o vierohodnosti. Výročné správy o činnosti sú hlavným nástrojom, prostredníctvom ktorého povoľujúci úradníci dokumentujú svoju zodpovednosť voči kolégiu a ktorý slúži ako zdroj dôkazov pre vyhlásenie o vierohodnosti (ďalej tiež „DAS“). Komisia dala pokyn Generálnemu sekretariátu a Generálnemu riaditeľstvu pre rozpočet, aby aj naďalej poskytovali generálnym riaditeľstvám a útvarom usmernenia prostredníctvom pravidelného preskúmania stálych pokynov, usmerňujúcich pokynov, odborného vzdelávania, rokovaní venovaných partnerskému preskúmaniu. Všetci generálni riaditelia a vedúci útvarov boli vyzvaní, aby aktívne podporovali všetky opatrenia navrhnuté ústrednými útvarmi v záujme zvýšenia kvality nástrojov na podávanie správ. 2.3. Vnútorný audit Výbor pre pokrok v oblasti auditu (APC) sa zameral na hlavné riziká zistené na základe audítorských činností a zlepšil tok informácií o otázkach týkajúcich sa auditu smerujúcich do kolégia, a to vrátane otázok, ktoré majú korporačný rozmer, a kvalitatívnych informácií o tom, ako akčné plány prispievajú k zlepšeniu celkového kontrolného prostredia. Výbor pre pokrok v oblasti auditu vo svojej výročnej správe a informačných oznámeniach informoval kolégium, že sa dosiahol pokrok pri vykonávaní akceptovaných, ale ešte nesplnených odporúčaní vyplývajúcich z auditu, ktoré sa považujú za „zásadné“ alebo „veľmi dôležité“, v súlade s výzvou uvedenou v súhrnnej správe za rok 2009. V roku 2010 zostávalo šesť mesiacov po príslušnom termíne neuzavretých 26 „veľmi dôležitých“ odporúčaní a žiadne „zásadné“ odporúčania. Okrem toho 97 „veľmi dôležitých“ odporúčaní bolo akceptovaných, ale neuzavretých kratšie než šesť mesiacov. Na základe informácií poskytnutých výborom pre pokrok v oblasti auditu Komisia vzala na vedomie pokrok dosiahnutý pri vykonávaní odporúčaní vyplývajúcich z auditu a vyzýva útvary, aby v tejto práci pokračovali. Generálni riaditelia a vedúci útvarov by mali zaistiť, aby sa nesplneným odporúčaniam venovala náležitá pozornosť. V marci 2011 útvar pre vnútorný audit Komisie predložil výročnú správu o vnútorných auditoch za rok 2010 v súlade s článkom 86 ods. 3 nariadenia o rozpočtových pravidlách. V máji 2011 útvar pre vnútorný audit Komisie vydal svoje prvé celkové stanovisko. Vychádzalo z práce vykonanej oddelením pre vnútorný audit a útvarom pre vnútorný audit počas rokov 2008 až 2010 v rámci koordinovaného strategického plánu auditu. Stanovisko sa zameriava na finančné hospodárenie. Vnútorný audítor Komisie sa domnieva, že v roku 2010 Komisia zaviedla procesy v oblasti správy, riadenia rizík a vnútornej kontroly, ktoré sú dostatočné na to, aby poskytovali primeranú istotu, pokiaľ ide o dosahovanie jej finančných cieľov, s výnimkou tých oblastí finančného hospodárenia, v prípade ktorých generálni riaditelia vyjadrili výhrady vo svojich vyhláseniach o dôveryhodnosti, a s výhradou poznámok týkajúcich sa riadenia rizík, pokiaľ ide o chyby v príslušných operáciách. Toto stanovisko sa nevzťahuje na program globálneho navigačného satelitného systému, ktorého audit bol ukončený až na konci roka 2010. Zohľadňuje najmä skutočnosť, že manažment prijal plány, ktoré útvar pre vnútorný audit považuje za primerané na riešenie zostatkových rizík zistených audítormi počas posledných troch rokov a na splnenie vydaných odporúčaní, a že vykonávanie uvedených plánov sa monitoruje prostredníctvom správ manažmentu a následných auditov. Komisia vzala na vedomie uvedené správy, ktoré vzbudzujú dôveru kolégia, pokiaľ ide o výkon správy a vnútornej kontroly v rámci jej útvarov a poskytujú primeranú istotu, pokiaľ ide o jej schopnosť dosiahnuť stanovené ciele. 2.4. Ďalšie zlepšenie zrozumiteľnosti a konzistentnosti výročných správ o činnosti Výročné správy o činnosti sú pre Európsky dvor audítorov (ECA) a orgány udeľujúce absolutórium významným zdrojom dôkazov. Podľa názoru Dvora audítorov sa kvalita týchto správ v uplynulých rokoch zlepšila. Európsky dvor audítorov vo svojej výročnej správe za rok 2009 ohodnotil všetky výročné správy o činnosti generálnych riaditeľstiev a útvarov Komisie známkami „A“ a „B“ [9]. Stále pokyny pre výročné správy o činnosti boli ešte viac zdokonalené s cieľom zlepšiť kvalitu dôkazov predkladaných na preukázanie istoty, ako aj zrozumiteľnosť správ. Ústredné útvary naďalej zasahovali už v počiatočnej fáze procesu vypracúvania výročných správ o činnosti, diskutovali s generálnymi riaditeľstvami a útvarmi o najdôležitejších otázkach a poskytovali im potrebné usmernenia s cieľom zvýšiť kvalitu konečného znenia týchto správ. Partnerské preskúmania (a preskúmania vo fáze pred partnerskými preskúmaniami) sa opäť osvedčili, ako účinné platformy, ktoré jednotlivým útvarom ako partnerom umožňujú vzájomnú výmenu názorov o tom, ako vo svojich výročných správach o činnosti formulovať niektoré prierezové otázky, ako zaistiť jednotnosť prístupu a ako primerane riešiť zistené nedostatky. V priebehu procesu partnerského preskúmania bolo identifikovaných viacero aspektov umožňujúcich zlepšenie prezentácie, najmä pokiaľ ide celkovú argumentáciu, ktorou je istota podložená, a opis významu jednotlivých prvkov, z ktorých táto istota vychádza. Medzi ne patria: a) odôvodnenie, ktoré sa má použiť, keď je k dispozícii len kontrolná vzorka založená na riziku; b) opis použitej metodiky výberu vzoriek a c) matematické metódy použité na extrapoláciu výsledkov z auditovanej vzorky na celkový súbor. Komisia je odhodlaná neustále zlepšovať zrozumiteľnosť a porovnateľnosť výročných správ o činnosti. 3. Istota získaná prostredníctvom výročných správ o činnosti a výhrady zo strany generálnych riaditeľov Komisia po preskúmaní výročných správ o činnosti a najmä vyhlásení, ktoré podpisujú všetci generálni riaditelia, konštatuje, že všetky poskytujú primeranú istotu, pokiaľ ide o použitie zdrojov na účely, na ktoré boli určené, dodržiavanie zásad riadneho finančného hospodárenia a o skutočnosť, že použité kontrolné postupy poskytujú potrebné záruky v súvislosti so zákonnosťou a riadnosťou príslušných operácií. Niektorí generálni riaditelia signalizovali pretrvávajúce nedostatky a vo svojich výročných správach o činnosti uviedli výhrady, pričom však nespochybnili celkovú úroveň poskytnutej istoty. Dvanásť generálnych riaditeľov a jeden riaditeľ výkonnej agentúry uviedli vo svojich výročných správach o činnosti za rok 2010 spolu sedemnásť výhrad. Pätnásť z nich patrilo medzi dvadsaťjeden výhrad[10], ktoré boli vznesené už v roku 2009 a v prípade ktorých sa na konci roka 2010 ešte stále vykonávali súvisiace opatrenia, a dve výhrady boli nové. Zdrojom problémov sú najčastejšie zložité pravidlá oprávnenosti pre príjemcov grantov (problém týkajúci sa fondov v rámci priameho centralizovaného hospodárenia) a uplatňovanie pravidiel verejného obstarávania (častý zdroj chýb v rámci politiky súdržnosti). Všetci generálni riaditelia a vedúci útvarov určili hlavné dôvody svojich výhrad a stanovili nápravné opatrenia na ich riešenie. Na základe posúdenia výsledkov kontrol došlo k stiahnutiu šiestich výhrad z predchádzajúcich rokov. Na to, aby mohla byť výhrada stiahnutá, sa od povoľujúcich úradníkov vymenovaných delegovaním požadovalo, aby uviedli opatrenia, ktoré boli zavedené na riešenie zistených nedostatkov a aby preukázali, že tieto opatrenia boli účinné a že nedostatky boli účinne odstránené. Vo väčšine prípadov išlo o audítorský dôkaz o tom, že sa miery chybovosti znížili na prijateľnú úroveň alebo že systémy boli posilnené a náležite fungujú. 3.1. Poľnohospodárstvo a prírodné zdroje Pokiaľ ide o oblasť Poľnohospodárstvo a prírodné zdroje, mierne zvýšenie miery chybovosti tesne nad 2 % viedlo k tomu, že Dvor audítorov vo svojej výročnej správe za rok 2009 dospel k záveru, že v tejto kapitole sa vyskytli významné chyby. Dvor audítorov opätovne uviedol, že je potrebné vyvinúť ďalšie úsilie na zjednodušenie pravidiel a podmienok v oblasti Rozvoja vidieka. Generálny riaditeľ GR pre poľnohospodárstvo a rozvoj vidieka uviedol vo výročnej správe o činnosti za rok 2010 jednu výhradu. Vzhľadom na význam integrovaného administratívneho a kontrolného systému (ďalej len „IACS“) pre riadenie a správu poľnohospodárskych výdavkov a závažné nedostatky IACS v Bulharsku, Portugalsku a Rumunsku bola z dôvodu ochrany dobrej povesti vznesená výhrada, hoci finančný vplyv nedostatkov neprekročil prah významnosti. Toto generálne riaditeľstvo stiahlo výhradu týkajúcu sa výdavkov na opatrenia rozvoja vidieka v rámci osi 2 (zlepšenie životného prostredia a vidieka), ktorá existovala od roku 2007. V roku 2010 sa vďaka úsiliu Generálneho riaditeľstva pre poľnohospodárstvo a rozvoj vidieka, ktoré preskúmalo podávanie správ o chybách v prípade opatrení v rámci osi 2 členskými štátmi a poskytlo im podrobné usmernenia týkajúce sa podávania týchto správ, podarilo dosiahnuť výrazné zlepšenie kvality a spoľahlivosti štatistických údajov o kontrolách a miery kvantifikácie odhalených a oznámených chýb. Tieto zlepšenia umožňujú Generálnemu riaditeľstvu pre poľnohospodárstvo a rozvoj vidieka vypočítať mieru zostatkovej chybovosti presnejšie ako v minulých rokoch, kedy generálne riaditeľstvo nemalo istotou, že členské štáty zostavili svoje štatistiky dostatočne dôsledne. Na základe údajov poskytnutých členskými štátmi sa miera zostatkovej chybovosti v roku 2010 odhaduje na 1,84 %, a je teda nižšia ako prah významnosti 2 %, ktorý používa Dvor audítorov. Rovnako, miera zostatkovej chybovosti v oblasti rozvoja vidieka ako celku vo výške 1,13 % (2,1 % roku 2009) neprekračuje prah významnosti. Okrem toho bol tiež dokončený akčný plán stanovený v rámci výhrady z predchádzajúcich rokov. Akékoľvek ďalšie zníženie počtu chýb by bolo možné dosiahnuť len zvýšením úrovne kontrol na mieste, čo by nebolo efektívne z hľadiska nákladov. Generálny riaditeľ pre námorné záležitosti a rybné hospodárstvo minulý rok uviedol výhradu týkajúcu sa rôznych operačných programov a opatrení súvisiacich s Finančným nástrojom na usmerňovanie rybného hospodárstva (FNURH). Bol vypracovaný akčný plán, ktorý sa úspešne implementoval. Bolo tak možné stiahnuť výhradu vo vzťahu k všetkým výdavkom s výnimkou jedného programu v Nemecku, v prípade ktorého sa považovalo za potrebné vykonať ďalšie preskúmania a dodatočné kontroly, ktoré v súčasnosti prebiehajú. Výsledky doplňujúcej štúdie o právnom rámci a argumenty členských štátov týkajúce sa pravidiel oprávnenosti platieb členským štátom na účely kompenzácie dodatočných nákladov vzniknutých pri uvádzaní určitých produktov rybného hospodárstva z najvzdialenejších regiónov na trh ukázali, že výhradu je možné stiahnuť. Generálne riaditeľstvo pre životné prostredie úspešne implementovalo akčný plán vydaný minulý rok po uvedení výhrady týkajúcej sa oprávnenosti výdavkov vykázaných príjemcami grantov. Výhrada bola preto stiahnutá. Generálny riaditeľ GR pre oblasť klímy uviedol výhradu z dôvodu ohrozenia dobrej povesti Komisie vyplývajúceho z významného narušenia bezpečnosti v prípade národných registrov systému EÚ na obchodovanie s emisiami (ETS). Komisia pripomína potrebu náležitej implementácie IACS v Bulharsku, Rumunsku a Portugalsku. Portugalské orgány sú vyzvané, aby posilnili svoj akčný plán. Včasné dokončenie bulharského plánu sa bude pozorne monitorovať. Rumunsko svoj akčný plán už ukončilo a riadne uplatňovanie nových prvkov pri vybavovaní nárokov v roku 2011 sa bude pozorne sledovať. 3.2. Súdržnosť Politika súdržnosti sa vykonáva na základe zdieľaného hospodárenia a počas mnohých rokov bola odhadovaná úroveň chybovosti v tejto oblasti výrazne vyššia ako v iných skupinách politík. V roku 2009 Dvor audítorov výrazne znížil svoj odhad najpravdepodobnejšej miery chybovosti. Komisia sa domnieva [11], že toto zlepšenie je čiastočne výsledkom posilnenia kontrolných ustanovení v medziach právneho rámca politiky súdržnosti pre roky 2007 až 2013 a vplyvu akčného plánu Komisie z roku 2008, ktorý implementovala s cieľom posilniť svoju úlohu dohľadu. Medziročné rozdiely v zistených mierach chybovosti sú však tiež ovplyvnené relatívnou aktuálnou fázou v rámci viacročného cyklu vykonávania. Rok 2010 bol prvým rokom, počas ktorého sa väčšina programov v rámci súčasného právneho rámca realizovala naplno a väčšina vnútroštátnych orgánov vykonávala projekty a vykazovala výdavky, čo zvyšovalo inherentné riziko chýb. Komisia preto v rámci revízie nariadenia o rozpočtových pravidlách navrhla, aby vnútroštátne orgány predkladali ročné vyhlásenie hospodáriaceho subjektu o vierohodnosti v prípade všetkých programov v rámci zdieľaného hospodárenia. Je to najlepšia cesta, ako dosiahnuť dôveryhodnú a spoľahlivú istotu o tom, že rozpočet EÚ ako celok sa využíva a kontroluje náležitým spôsobom. Napriek tomu však politika súdržnosti naďalej zostáva oblasťou výdavkov s najvyššou mierou chybovosti v rámci vyhlásenia o vierohodnosti za rok 2009 a je jedinou oblasťou politiky, v ktorej podľa odhadu Dvora audítorov pravdepodobná miera chybovosti prekračuje 5 %. Podľa názoru Komisie je potrebné zintenzívniť úsilie na zníženie tejto miery chybovosti. Generálny riaditeľ GR pre zamestnanosť, sociálne záležitosti a začlenenie uviedol dve výhrady: jedna sa týkala systémov riadenia a kontroly určitých operačných programov v rámci ESF 2000 – 2006 (v Nemecku, Francúzsku, Taliansku a Španielsku) a druhá sa týkala systémov riadenia a kontroly určitých operačných programov v rámci ESF 2007 – 2013 (v Rakúsku, Belgicku, Bulharsku, Nemecku, Írsku, Taliansku, Slovensku, Španielsku a Spojenom kráľovstve). Prvá výhrada je vyčíslená na 0,14 % priebežných platieb počas rokov 2000 – 2006; druhá výhrada je vyčíslená na 1,13 % priebežných platieb počas rokov 2007 – 2013. Obe výhrady boli uvedené z dôvodu ochrany dobrej povesti, vzhľadom na závažné nedostatky týkajúce sa kľúčových aspektov systémov riadenia a kontroly určitých operačných programov. Generálny riaditeľ GR pre regionálnu politiku uviedol dve výhrady: jedna z nich sa týkala systémov riadenia a kontroly v rámci EFRR/Kohézneho fondu v období rokov 2000 – 2006 (v Bulharsku, Nemecku, Maďarsku, Taliansku, Lotyšsku a Holandsku a v súvislosti s 9 programami Interreg) a druhá sa týkala systémov riadenia a kontroly v rámci EFRR/Kohézneho fondu pre obdobie rokov 2007 – 2013 (v Bulharsku, Českej republike, Nemecku, Grécku, Taliansku, Lotyšsku, Litve, Rumunsku, Španielsku a Spojenom kráľovstve, v súvislosti s 13 programami európskej územnej spolupráce a 6 programami IPA/cezhraničnej spolupráce). Celkovo sa suma, ktorá je vystavená riziku, vykázaná v prípade operačných programov v oblasti politiky súdržnosti odhaduje na 0,8 % až 1,5 % platieb uskutočnených v roku 2010 v oblasti súdržnosti ako celku. Táto odhadovaná priemerná miera nezohľadňuje veľké rozdiely medzi členskými štátmi a v niektorých prípadoch medzi operačnými programami a regiónmi v rámci jedného členského štátu. Zatiaľ čo riziko nezrovnalostí je v prípade mnohých programov možné považovať za zvládnuteľné na viacročnom základe, v prípade niektorých programov a členských štátov môže vysoko prevyšovať odhadované priemery, ak sa posudzuje na ročnom základe. Komisia bude naďalej starostlivo vykonávať svoju úlohu dohľadu, pričom bude od členských štátov vyžadovať, aby riešili nedostatky, ktoré boli zistené v rámci ich systémov riadenia a kontroly, a aby vždy, keď to bude potrebné, využívali prerušenia a pozastavenia platieb, ako aj finančné korekcie. Komisia zameria svoje úsilie najmä na tieto systémy, a to prostredníctvom koordinovaných preventívnych a nápravných opatrení. Sumy vystavené riziku nezodpovedajú miere chybovosti, ktorú vypočítal Európsky dvor audítorov pre vyhlásenie o vierohodnosti vo svojej výročnej správe. Rozdiel medzi primeranou istotou poskytnutou povoľujúcimi úradníkmi vymenovanými delegovaním a posúdením systémov kontroly, ktoré vykonal Dvor audítorov, spôsobuje viacero faktorov. Medzi ne patrí skutočnosť, že Komisia vo viacerých oblastiach politiky uplatňuje viacročné stratégie kontroly, a preto povoľujúci úradníci vymenovaní delegovaním posudzujú fungovanie systémov kontroly na viacročnom základe, zatiaľ čo Dvor audítorov musí vyjadriť svoj názor k danému roku. V rámci sumy vystavenej riziku, ktorú vo výročných správach o činnosti uviedli útvary Komisie v prípade štrukturálnych opatrení, sú zohľadnené rôzne zmierňujúce a nápravné opatrenia zavedené v rámci viacročných systémov riadenia a kontroly (ktoré umožňujú, aby sa korekcie vykonali niekoľko rokov po tom, ako členský štát vyplatil finančné prostriedky príjemcom a Komisia členským štátom) a analýza zohľadňuje osobitnú situáciu každého programu. Preto je pravdepodobné, že miera chybovosti vo vyhlásení o vierohodnosti Dvora audítorov bude vyššia, keďže zahŕňa chyby, ktoré môžu byť opravené v nasledujúcich rokoch po intervencii všetkých aktérov v rámci kontrolného reťazca. Ďalším faktorom vysvetľujúcim rozdiel je skutočnosť, že miera chybovosti, ktorú každoročne oznamuje Dvor audítorov, sa počíta na základe chýb zistených počas roka vo vzorke programov a extrapolovaných na všetky výdavky v oblasti politiky súdržnosti. Dôvodom je skutočnosť, že v súčasnosti už väčšina programov a orgánov vykonala konkrétne projekty a vykázala výdavky, čo viedlo k zvýšeniu inherentného rizika výskytu chýb. Výhrady, ktoré vo vzťahu k programovému obdobiu 2007 – 2013 uviedol generálny riaditeľ GR pre regionálnu politiku, majú väčší rozsah ako v minulých rokoch, pretože sa týkajú väčšieho počtu operačných programov vo väčšom počte členských štátov a odhadované sumy vystavené riziku sú vyššie. Výhrady, ktoré vo vzťahu k programovému obdobiu 2007 – 2013 uviedol generálny riaditeľ GR pre zamestnanosť, sociálne záležitosti a začlenenie, sa týkajú menšieho počtu operačných programov ako v roku 2009, ale vo viacerých členských štátoch a celková odhadovaná suma vystavená riziku je nižšia. Rok 2010 bol tiež prvým rokom, v ktorom boli vnútroštátne orgány auditu povinné podať správu o miere chybovosti zistenej na základe auditov vykonaných na reprezentatívnej vzorke operácií. Počínajúc týmto rokom, generálny riaditeľ GR pre zamestnanosť, sociálne záležitosti a začlenenie používal na účely odhadnutia finančného vplyvu výhrady tieto miery chybovosti namiesto vopred stanovených odhadovaných úrovní chybovosti [12] vždy, keď sa tieto údaje považovali za dostatočne kvalitné. V budúcnosti by sa mali v maximálnej miere využívať miery chybovosti oznamované vnútroštátnymi orgánmi auditu, ak sa ich kvalita považuje za primeranú. Vo výročných správach o činnosti sa jasne identifikuje povaha existujúcich problémov a uvádzajú sa v nich primerané akčné plány. Nasledujúce oblasti činnosti sú dobrými príkladmi: – používanie postupov prerušenia a pozastavenia platieb, ako aj finančných korekcií (pozri bod 4.2.1), – útvary budú naďalej poskytovať doplňujúce usmernenia a podporu vnútroštátnym orgánom auditu, najmä pokiaľ ide o rozsah a kvalitu auditov a vypracúvanie výročných kontrolných správ a audítorských stanovísk s cieľom maximalizovať ich pridanú hodnotu, – útvary zamerajú svoje úsilie v oblasti kontroly, ako aj svoje činnosti v oblasti poradenstva a budovania administratívnych kapacít na oprávnenosť nákladov a na uplatňovanie pravidiel verejného obstarávania, t. j. na oblasti, v ktorých došlo k väčšine odhadovaných chýb v rokoch 2008 a 2009, Komisia prijíma opatrenia na ďalšie zjednodušenie postupov verejného obstarávania (pozri bod 4.4.2), – útvary budú naďalej v rámci svojich stratégií auditu vykonávať audity na mieste, prípadne zvyšovať počet týchto auditov, so zameraním na operácie a systémy, pričom použijú prístup založený na riziku. Komisia má tiež obavy, pokiaľ ide o účinnosť využívania finančných prostriedkov EÚ regiónmi/členskými štátmi na platby za projekty, ktoré už boli ukončené a uhradené z vnútroštátnych rozpočtov pred počiatočným dňom oprávnenosti a mimo rámca platných pravidiel výberu projektov (tzv. „retrospektívne projekty“). Komisia v spolupráci s členskými štátmi vyjasní pravidlá oprávnenosti, podmienky a predpoklady na zahrnutie legálnych a bežných retrospektívnych projektov do spolufinancovaných programov a v rámci svojho súboru opatrení pre štrukturálne fondy po roku 2013 navrhne nové pravidlá týkajúce sa týchto záležitostí. Komisia v rámci revízie nariadenia o rozpočtových pravidlách navrhla zaviesť ročné vyhlásenia hospodáriacich subjektov o vierohodnosti predkladané akreditovanými subjektmi v prípade všetkých programov v rámci zdieľaného hospodárenia. Komisia vyzýva členské štáty, aby preukázali svoje odhodlanie zaistiť väčšiu zodpovednosť tým, že v náležitých prípadoch posilnia kontrolné opatrenia, a to najmä pokiaľ ide o kontroly riadenia na prvej úrovni, pred osvedčením výdavkov Komisii a tým, že budú rešpektovať jej pokyny týkajúce sa ročných súhrnov tak, aby sa stali cenným dodatočným zdrojom istoty. Hoci právny základ pre ročné súhrny neustanovuje povinnosť predkladať súhrnné vyhlásenie o vierohodnosti, Komisia podporuje členské štáty v tom, aby nasledovali príklad jedenástich členských štátov, ktoré tieto vyhlásenia o vierohodnosti predložili, a aby prijali ďalšie opatrenia preukazujúce ich odhodlanie, pokiaľ ide o riadne finančné hospodárenie s finančnými prostriedkami EÚ. Komisia dala pokyn generálnym riaditeľstvám zodpovedným za politiku súdržnosti, aby zabezpečili vysokú úroveň transparentnosti, pokiaľ ide o ich posudzovanie systémov kontroly v jednotlivých členských štátoch, ako aj informovanie o prerušení, pozastavení platieb a finančných korekciách, prostredníctvom ich systematického uvádzania vo výročných správach o činnosti. Komisia ich tiež požiadala, aby pokračovali v systematickom a včasnom uplatňovaní prerušení a využívaní postupov pozastavenia vždy, keď sa zistia závažné nedostatky alebo nezrovnalosti v oblasti kontroly. 3.3. Výskum, energetika a doprava Spoločná stratégia auditu generálnych riaditeľstiev v oblasti výskumu pre šiesty rámcový program (RP6) (2007-2010) bola úspešná z hľadiska rozsahu auditu a dosiahnutých výsledkov. Na konci tohto obdobia sa viacročná miera zostatkovej chybovosti [13] výrazne znížila a v prípade niektorých generálnych riaditeľstiev sa veľmi priblížila k cieľovej hodnote 2%. Opakujúce sa výhrady, ktoré sa týkali RP6, neboli stiahnuté s výnimkou prípadu generálneho riaditeľa GR pre informačnú spoločnosť a médiá, ktorý sa rozhodol neuviesť vo svojom vyhlásení o vierohodnosti žiadnu výhradu napriek tomu, že zistená miera zostatkovej chybovosti mierne prekračovala prah 2 %. Generálny riaditeľ vo svojej výročnej správe o činnosti vysvetlil, na základe akých dôvodov sa domnieva, že viacročná miera chybovosti (t.j. meraná za celé obdobie trvania RP) klesne v priebehu roka 2011 pod cieľovú hodnotu. Siedmy rámcový program v oblasti výskumu (RP7) naberá rýchlosť. V dôsledku toho bude suma predbežného financovania nižšia ako suma platieb realizovaných na základe výkazov výdavkov. Predpokladá sa, že výkazy výdavkov so sebou nesú vyššie inherentné riziko (a teda aj vyššie potenciálne miery chybovosti). Doposiaľ auditovaná vzorka nie je dostatočne reprezentatívna, aby bolo možné presne vypočítať miery zostatkovej chybovosti a dospieť k záveru, pokiaľ ide o istotu v tejto fáze. Očakáva sa, že počínajúc rokom 2011 bude auditovaná vzorka dostatočná na to, aby povoľujúci úradníci vymenovaní delegovaním mohli použiť aj kritérium miery zostatkovej chybovosti a rozhodnúť, či v prípade tohto rámcového programu je potrebná výhrada. Predbežné miery chybovosti (medzi 4 % a 5 %) zistené v rámci doteraz vykonaných auditov naznačujú, že miera chybovosti celého súboru by mohla prekročiť prah 2 %. Ustanovenia týkajúce sa nákladov oprávnených na financovanie sú zložité a audity odhalili, že rozdiely v ich výklade spôsobili väčšinu chýb, ktoré boli zistené v kapitole Výskum, energetika a doprava. V roku 2010 pracovná skupina na vysokej úrovni preskúmala otázky týkajúce sa riadenia a organizácie v oblasti výskumu a vydala odporúčania, ktoré sa tiež týkali spôsobov, ako zlepšiť správu auditov a kontrolu v tejto oblasti. Zároveň boli v rámci RP7 zavedené ďalšie nápravné opatrenia spočívajúce vo vytvorení spoločného rámca pre vydávanie osvedčení o audite externými audítormi vrátane stanovenia súboru záväzných postupov. Očakáva sa tiež, že zjednodušujúce opatrenia[14], ktoré boli zavedené 24. januára 2011, prispejú k ďalšiemu zníženiu miery chybovosti. Rozhodnutie umožniť príjemcom používať ich zákonom predpísané účtovné metódy pri podávaní žiadostí o náhradu priemerných nákladov na zamestnancov a možnosť poskytovania náhrad vlastníkom malých a stredných podnikov (a iným fyzickým osobám, ktoré nedostávajú mzdu) prostredníctvom paušálnych platieb by tiež mali mať pozitívny účinok na miery chybovosti. Napriek pozitívnemu vplyvu zjednodušujúcich opatrení sa situácia opäť prehodnotí, keď bude suma platieb vykonaných na základe výkazov výdavkov vyššia a auditovaná vzorka štatisticky dostatočne široká. Vo svojom oznámení s názvom „Zjednodušenie realizácie rámcových programov pre výskum“ [15] z roku 2010 Komisia predstavila opatrenia a možnosti na zjednodušenie poskytovania prostriedkov EÚ na výskum a vyzvala ostatné inštitúcie EÚ, aby prispeli do diskusie a vyjadrili sa k predloženým možnostiam. 3.4. Vonkajšia pomoc, rozvoj a rozšírenie Situácia v oblasti vnútornej kontroly, pokiaľ ide o vonkajšiu činnosť, bola roku 2010 uspokojivá. S cieľom zlepšiť preukazovanie istoty v oblasti vonkajšej pomoci GR EuropeAid vyvíja ukazovateľ odhadovaného vplyvu zostatkových chýb, pričom metodiku na tento účel sa zaviazalo zaviesť v priebehu roka 2011. Generálny riaditeľ GR pre vonkajšie vzťahy stiahol výhradu uvedenú z dôvodu ochrany dobrej povesti týkajúcu sa hospodárenia v rámci spoločnej zahraničnej a bezpečnostnej politiky (SZBP) a nástroja stability po zlepšeniach v oblasti metodiky a kapacít na vykonávanie kontrol ex post. Komisia zriadila Útvar pre nástroje zahraničnej politiky, ktorý zodpovedá za zaisťovanie finančnej kontroly nástrojov vrátane rozpočtu SZBP a nástroja stability. Tento útvar Komisie podlieha priamo podpredsedníčke a vysokej predstaviteľke Únie pre zahraničné veci a bezpečnostnú politiku. Komisia dala pokyn vedúcemu Útvaru pre nástroje zahraničnej politiky, aby dôsledne monitoroval ďalšie vykonávanie akčného plánu, ktorý začal realizovať generálny riaditeľ pre vonkajšie vzťahy. 3.5. Vzdelávanie a občianstvo Generálny riaditeľ GR pre komunikáciu zachoval výhradu z roku 2008 uvedenú z dôvodu ochrany dobrej povesti, týkajúcu sa možného porušovania platných právnych predpisov v oblasti práv duševného vlastníctva útvarmi Komisie. Väčšina nápravných opatrení uvedených v akčnom pláne sa prijala, a to najmä v oblasti odbornej prípravy, zvyšovania povedomia a medzinárodnej koordinácie. Generálny riaditeľ GR pre komunikáciu oznámil, že táto výhrada bude stiahnutá po tom, ako sa uzatvoria dohody týkajúce sa autorských práv súvisiacich s prípravou prehľadov dennej tlače, ktoré zostavuje toto generálne riaditeľstvo. Generálny riaditeľ GR pre vzdelávanie a kultúru zachoval výhradu týkajúcu sa miery chybovosti v rámci priameho centralizovaného hospodárenia, a to vzhľadom na značný výskyt chýb v príslušných operáciách, ktorý bol zistený na základe kontrol ex post. Táto výhrada bola rozšírená o výhradu riaditeľa Výkonnej agentúry pre vzdelávanie, audiovizuálny sektor a kultúru. Miera chybovosti v materskom generálnom riaditeľstve bola 3,4 %, zatiaľ čo miery chybovosti dvoch zo siedmich hlavných programov riadených výkonnou agentúrou, konkrétne programu „Kultúra“ a programu „Mládež“, dosahovali 4,28 % resp. 7,38 %. Zistené chyby súviseli väčšinou s tým, že príjemcovia neboli schopní predložiť podkladové dokumenty alebo podkladové dokumenty dostatočnej kvality. Materské GR a agentúra vychádzajú z koordinovaného akčného plánu, ktorého cieľom je zlepšiť informovanie príjemcov a stratégie dokladových kontrol založené na posúdení rizika. Generálny riaditeľ GR pre vnútorné záležitosti uviedol vo výročnej správe o činnosti za rok 2010 dve výhrady, pričom obe sa týkali ohrozenia dobrej povesti kvôli oneskoreniu pri zavádzaní rozsiahlych informačných systémov – projektov VIS a SIS II. V roku 2010 sa podarilo dosiahnuť značný pokrok na ceste k ich úspešnému zavedeniu. Podrobný akčný plán sa realizoval v plnej miere, ale nové udalosti, ako napríklad nepripravenosť niektorých členských štátov a politická situácia v Severnej Afrike, spôsobili ďalšie zdržania, čo malo vplyv na zavádzanie VIS. Generálny riaditeľ GR pre spravodlivosť mohol stiahnuť výhradu týkajúcu sa finančného rizika súvisiaceho s mierou zostatkovej chybovosti odhadovanej na 2,15 % celkového neauditovaného súboru grantov v rámci činnosti ABB 1804 – základné práva a občianstvo. Komisia vyjadruje spokojnosť s opatreniami prijatými na riešenie potenciálneho porušovania práv duševného vlastníctva je útvarmi. Komisia vyslovuje poľutovanie nad skutočnosťou, že kontroly ex post vykonané generálnym riaditeľstvom pre vzdelávanie a kultúru odhalili zvýšenie mier chybovosti a že výhrada bola rozšírená na dva programy riadené výkonnou agentúrou, a to napriek opatreniam prijatým na účely lepšieho informovania príjemcov o požiadavkách. Vyzýva útvary, aby zintenzívnili svoje úsilie. Komisia uznáva, že vývoj a riadenie rozsiahlych informačných systémov, akými sú napríklad SIS II a VIS, predstavuje osobitnú výzvu. Bude pokračovať v úsilí zameranom na zlepšenie riadenia a spolupráce so zainteresovanými stranami v súvislosti so systémom SIS II a sledovať politickú situáciu v členských štátoch a v Severnej Afrike s cieľom zmierniť riziko oneskorení v súvislosti so zavádzaním systému VIS. 3.6. Hospodárske a finančné záležitosti Generálny riaditeľ GR pre podnikanie a priemysel uviedol výhradu týkajúcu sa spoľahlivosti finančného výkazníctva subjektu s delegovanou právomocou aj za rok 2010. Opatrenia zamerané na zlepšenie rámca monitorovania a kontroly ako aj na riešenie nedostatkov v postupoch verejného obstarávania boli vykonané tak, ako boli oznámené v roku 2009. Audítorské dôkazy týkajúce sa ročnej účtovnej závierky za rok 2009 naznačili ďalšie nedostatky v systémoch vnútornej kontroly subjektu s delegovanou právomocou a poukázali na obavy, pokiaľ ide o spoľahlivosť finančného výkazníctva za rok 2010. Vplyv, ak nejaký existuje, nie je možné vyčísliť, pretože bude známy až po auditoch finančných správ za rok 2010, ktoré sú naplánované počas roka 2011. Spoločné hospodárenie predstavuje osobitné výzvy, pokiaľ ide o hospodárenie s finančnými prostriedkami EÚ. Komisia dala Generálnemu sekretariátu a Generálnemu riaditeľstvu pre rozpočet pokyn, aby v spolupráci s príslušnými útvarmi začali skúmať najčastejšie sa vyskytujúce problémy a aby v náležitých prípadoch navrhli zlepšenia v oblasti spoločného hospodárenia. 4. Prierezové otázky a riešenia 4.1. Nákladová efektívnosť kontroly Verejné výdavky musia podliehať účinným, efektívnym a primeraným kontrolám, ktoré ponúkajú istotu občanom a ich predstaviteľom. Existuje však určitá úroveň kontrol, po prekročení ktorej by už ďalšie kontroly boli v rozpore s cieľom účinnosti programu (ak by viedli k tomu, že by sa potenciálni záujemcovia rozhodli nežiadať o podporu EÚ) a/alebo s cieľmi riadneho finančného hospodárenia. V roku 2010 Komisia prijala oznámenie, v ktorom navrhla prípustné riziko chyby pre politiky v oblasti výskumu, energetiky a dopravy a pre oblasť rozvoja vidieka [16]. Podnetom pre iniciatívu týkajúcu sa prípustného rizika chyby bola potreba jasného a spoločného chápania primeranej rovnováhy medzi rizikom a kontrolou so zreteľom na pridanú hodnoty, ktorú prinášajú investície EÚ v niektorých oblastiach, pri súčasnom udržaní nákladov na systémy kontroly na prijateľnej úrovni. Táto koncepcia je v súčasnosti predmetom medziinštitucionálnych diskusií. Zároveň generálne riaditeľstvá zodpovedné za oblasti politiky, pre ktoré už Komisia uverejnila návrh, poskytujú vo svojich výročných správach o činnosti väčšie množstvo informácií o nákladovej efektívnosti kontrol. V ich analýzach sa porovnávajú náklady na potenciálne dodatočné kontroly a ich prínos, t. j. hodnota chýb, ktoré sa pravdepodobne zistia a opravia. Táto analýza nemení v súčasnosti platný prah významnosti vo výške 2 %, pokiaľ ide o zákonnosť a riadnosť, ale poskytuje povoľujúcemu úradníkovi vymenovanému delegovaním hodnotné informácie o tom, či sú dodatočné kontroly opodstatnené vzhľadom na riziká, pri zohľadnení zásad riadneho finančného hospodárenia. Komisia vydáva pokyn svojim ústredným útvarom, aby pomáhali ostatným útvarom pri ďalšom rozvíjaní ich analýz a podávaní správ o nákladovej efektívnosti kontrol v rámci ich budúcich výročných správ o činnosti a aby rozšírili tieto analýzy aj do iných oblastí politiky. Komisia vyzýva povoľujúceho úradníka vymenovaného delegovaním, aby prispôsobil systémy kontroly zisteným rizikám a nákladovej efektívnosti kontrol v súlade s novými požiadavkami navrhnutými v revidovanom nariadení o rozpočtových pravidlách [17], ktoré by malo nadobudnúť účinnosť od roku 2012. Komisia bude naďalej spolupracovať s príslušnými orgánmi v členských štátoch v záujme optimalizácie (nákladovej) efektívnosti systémov kontroly. 4.2. Zlepšenie informácií o pozastavení platieb, vymáhaní a finančných korekciách v rámci zdieľaného hospodárenia 4.2.1. Informácie o prerušení platobných postupov a pozastavení platieb Komisia vyzvala svoje útvary, aby prerušovali platobné postupy a navrhovali postupy pozastavenia platieb, keď je to potrebné, a ihneď po splnení právnych podmienok. Pokiaľ ide o zdieľané hospodárenie, Komisia zvýšila počet prerušení alebo pozastavení platobných postupov v prípadoch, keď existoval dôkaz o závažných nedostatkoch v systémoch riadenia a kontroly v súlade s článkami 91 a 92 nariadenia (ES) č. 1083/2006. Útvary vykonávajúce operácie v rámci zdieľaného hospodárenia uviedli informácie o všetkých rozhodnutiach o prerušení/pozastavení vo svojej výročnej správe o činnosti. Tieto informácie sa týkajú príslušného operačného programu, dotknutých členských štátov, druhu nedostatkov, hlavných skutočností vedúcich k prijatiu rozhodnutia a vplyvu rozhodnutia na rozpočet. Tieto informácie sú dôležitý aspektom v rámci primeranej istoty. Po zavedení nového nástroja prerušenia na programovacie obdobie 2007 – 2013 v roku 2010 prijali generálni riaditelia, ktorí vykonávajú operácie v rámci zdieľaného hospodárenia, formálne rozhodnutia o prerušení platieb zodpovedajúce sume 2,6 miliardy EUR. Kolégium tiež prijalo šesť rozhodnutí o pozastavení platieb. Komisia potvrdzuje, že povoľujúci úradníci vymenovaní delegovaní by mali systematicky prerušovať platobné postupy a navrhovať kolégiu pozastavenie postupov v prípadoch, keď sú splnené platné podmienky a pokiaľ príslušné vnútroštátne orgány nevykonajú potrebné nápravné opatrenia. 4.2.2. Informácie členských štátov o finančných korekciách a vymáhaniach vykonaných na ich úrovni Oprava neoprávnene vyplatených finančných prostriedkov je významným aspektom riadneho finančného hospodárenia. Rok 2010 sa niesol v znamení pokračujúceho úsilia o uplatňovanie finančných korekcií v náležitých prípadoch a zvyšovanie kvality údajov členských štátov o finančných korekciách a vymáhaní a podpory používania najlepších postupov s cieľom zaistiť lepší mechanizmus spätného získavania finančných prostriedkov na úrovni členských štátov a EÚ. Pokiaľ ide o zdieľané hospodárenie, výročné správy o činnosti obsahujú podrobné informácie o finančných korekciách vykonaných členskými štátmi a oznámených Komisii a posúdenie ich vnútroštátnych systémov kontroly (pozri bod 4.2.4). Tieto dodatočné informácie sú reakciou na žiadosti spravodajcu pre postup udeľovania absolutória počas diskusie o uznesení o absolutóriu. V oblasti politiky súdržnosti členské štáty vykonávajú finančné korekcie vyplývajúce z ich vlastných auditov a auditov EÚ. Správy a o nich sa podávajú s jednoročným oneskorením, takže správy o korekciách za rok 2009 boli podané v roku 2010. Pokiaľ ide o regionálnu politiku, členské štáty informovali, že ku koncu roka 2009 vykonali v rámci programov na roky 2000 – 2006 kumulatívne finančné korekcie vo výške 3,6 miliardy EUR (späť získané prostriedky vo výške 1,7 miliardy EUR a „stiahnutia“ vo výške 1,9 miliardy EUR). Pokiaľ ide o oblasť zamestnanosti, členské štáty informovali, že za obdobie rokov 2000 – 2009 vykonali kumulatívne finančné korekcie vo výške 1,2 miliardy EUR (z toho späť získané prostriedky predstavovali 0,2 miliardy EUR a „stiahnutia“ 1,0 miliardy EUR). 4.2.3. Finančné korekcie uložené Komisiou členským štátom Ďalšími oznámenými finančnými korekciami boli finančné korekcie, ktoré Komisia uložila členským štátom. Generálne riaditeľstvo pre regionálnu politiku vykázalo za obdobie rokov 2000 – 2010 kumulatívne finančné korekcie vyplývajúce z auditov EÚ vo výške 6,7 miliardy EUR. Viac než polovica všetkých korekcií sa vykonala v posledných troch rokoch uvedeného obdobia (3,9 miliardy EUR počas rokov 2008 – 2010). Generálne riaditeľstvo pre zamestnanosť, sociálne záležitosti a začlenenie vykázalo kumulatívne finančné korekcie vyplývajúce z auditov EÚ vo výške 1,5 miliardy EUR. Generálne riaditeľstvo pre poľnohospodárstvo vykonalo počas rozpočtového roka 2010 na základe auditov EÚ finančné korekcie vo výške 834 miliónov EUR. Pritom 97 % dohodnutých/schválených finančných korekcií týkajúcich sa programov v rámci politiky súdržnosti ako celku už bolo na konci roka 2010 vykonaných (prostredníctvom príkazov na vymáhanie alebo „stiahnutí“ z následných žiadostí o platbu). Od roku 2009 poznámky k účtovnej závierke Európskej únie obsahujú viac informácií o finančných korekciách, o ktorých rozhodla Komisia a ktoré sa vykonali v priebehu daného roka, ako aj o späť získaných prostriedkoch. Tieto informácie budú rozšírené v rámci poznámok k účtovnej závierke za rok 2010. 4.2.4. Posúdenie systémov kontroly v členských štátoch Vo výročných správach o činnosti za rok 2010 sa po prvýkrát uverejnili posúdenia systémov kontroly jednotlivých členských štátov vypracované Komisiou so zreteľom na rozdielne úrovne istoty v rámci daného programu v každom členskom štáte. Počet členských štátov, v prípade ktorých posúdenie viedlo k vzneseniu výhrady, bol v jednotlivých oblastiach politiky rôzny: 12 členských štátov a viacero cezhraničných programov v oblasti politiky regionálnej pomoci, 10 členských štátov v oblasti politiky zamestnanosti, 4 členské štáty v oblasti politiky rybného hospodárstva a 3 členské štáty v oblasti poľnohospodárskej politiky. Poskytujú sa aj informácie o tom, ako na základe posúdenia systémov kontroly generálni riaditelia vyčísľujú celkovú sumu, na ktorú sa výhrada vzťahuje. 4.3. Zvýšenie hodnoty vyhlásení verejných orgánov Rok 2010 bol prvým rokom plného fungovania systému jednotného auditu v oblasti politiky súdržnosti počas programového obdobia 2007 – 2013. Ako v prípade všetkých nových systémov, vyskytli sa určité prvotné problémy súvisiace so spoľahlivosťou informácií poskytovaných orgánmi auditu v členských štátoch. Výročné kontrolné správy predložené na konci roka 2010 zahŕňali výsledky auditov vykonaných počas predchádzajúceho dvanásťmesačného obdobia, ktoré končilo 30. júna 2010. Zo 460 vnútroštátnych audítorských stanovísk, ktoré sa mali vypracovať, 14 obsahovalo odopretie audítorského výroku (207 v roku 2009), 265 bolo bez výhrad (108 v roku 2009), 175 obsahovalo výhrady (93 v roku 2009), 5 stanovísk bolo záporných (2 v roku 2009)[18] a 1 stanovisko nebolo doručené. Komisia starostlivo analyzovala predložené audítorské stanoviská a v náležitých prípadoch k nim doplnila vlastné hodnotenie. V budúcich rokoch budú mať všetky zúčastnené strany viac skúseností a je možné očakávať, že spoľahlivosť vykazovaných mier chybovosti sa zlepší. Zvýšenie zodpovednosti členských štátov za plnenie prostriedkov v rámci zdieľaného hospodárenia bolo tiež navrhnuté v rámci trojročnej revízie nariadenia o rozpočtových pravidlách, ktorou sa zavádza požiadavka, aby všetky subjekty poverené plnením finančných prostriedkov EÚ v rámci zdieľaného hospodárenia [19] predkladali vyhlásenia hospodáriacich subjektov o vierohodnosti. Pokiaľ ide o politiku poľnohospodárstva a rozvoja vidieka, všetkých 82 platobných agentúr predložilo ročné vyhlásenie o vierohodnosti týkajúce sa úplnosti, presnosti a vecnej správnosti účtovnej závierky, ako aj vyhlásenie o tom, že zavedený systém poskytuje primeranú istotu o zákonnosti a riadnosti príslušných operácií. Okrem toho členské štáty, ktoré majú viac než jednu platobnú agentúru (s výnimkou Rumunska), predložili ročný súhrn v súlade s požiadavkami vyplývajúcimi z právnych predpisov. Výhrady k uvedeným vyhláseniam a súhrnom sú uvedené v príslušných výročných správach o činnosti a vo všeobecnosti ich rozsah nie je významný. Komisia pristúpila k externému hodnoteniu ročných súhrnov predložených členskými štátmi, ktoré boli nedávno sprístupnené ostatným inštitúciám. Z tejto štúdie vyplýva, že ročný súhrn v jeho súčasnej podobe prináša len malú pridanú hodnotu. Komisia bude naďalej organizovať ročné podujatia, ako sú napríklad ročné zasadnutia skupiny audítorov členských štátov a EÚ (tzv. „Homologues Group“)[20] a dvojstranné kontrolné koordinačné stretnutia, ako aj odborné školenia. S cieľom ešte viac posilniť zodpovednosť členských štátov podľa článku 317 ZFEÚ Komisia do svojho návrhu na zmenu a doplnenie nariadenia o rozpočtových pravidlách predkladaného v rámci revízie uskutočňovanej v trojročnom cykle zaradila ustanovenie o povinnosti príslušných subjektov akreditovaných v členských štátoch predkladať ročné vyhlásenie hospodáriaceho subjektu o vierohodnosti vzťahujúce sa na všetky finančné prostriedky, na ktoré sa uplatňuje režim zdieľaného hospodárenia. Štyri[21] členské štáty tiež predložili národné vyhlásenia vydané na vysokej vnútroštátnej úrovni, hoci takáto právna povinnosť formálne neexistuje. Vďaka týmto vyhláseniam sú štruktúry kontroly a zodpovednosti transparentnejšie. Ich cieľom však nie je poskytnúť v porovnaní s existujúcimi správami žiadne dodatočné informácie. 4.4. Zjednodušovanie a znižovanie administratívnej záťaže Komplexnosť ustanovení určujúcich, ktoré náklady sú oprávnené na financovanie vrátane povinnosti preplácať skutočne vzniknuté náklady, bola častou príčinou výhrad uvedených povoľujúcimi úradníkmi vymenovanými delegovaním. Počas viacerých rokov bola dôvodom opakovaného uvádzania výhrad v kapitole Výskum, energetika a doprava a mala vplyv na niektoré oblasti výdavkov v kapitolách Politika súdržnosti a Vzdelávanie a občianstvo. 4.4.1. Revízia nariadenia o rozpočtových pravidlách a jeho vykonávacích predpisov Komisia v roku 2010 využila pravidelnú revíziu nariadenia o rozpočtových pravidlách, ktorá sa uskutočňuje každé tri roky, na úpravu finančných pravidiel. Mala tri ciele: zjednodušiť pravidlá, a to najmä v oblasti riadenia grantov, umožnením širšieho používania jednorazových platieb, paušálneho financovania a stupníc jednotkových nákladov; zvýšiť pákový efekt finančných prostriedkov EÚ umožnením používania trustových fondov EÚ, finančných nástrojov a verejno-súkromných partnerstiev a zvýšiť zodpovednosť Komisie a partnerov pri plnení rozpočtu zosúladením existujúcich spôsobov hospodárenia a posilnením príslušných ustanovení. Ďalším krokom je využitie tejto príležitosti na zmenu právnych predpisov platných v jednotlivých odvetviach v podobnom duchu. Bola zriadená medziútvarová skupina, ktorej úlohou je zaistiť konzistentnosť medzi nariadením o rozpočtových pravidlách a právnymi predpismi platnými v jednotlivých odvetviach. Výsledný produkt tohto procesu by mal spĺňať tri kritériá: a) znížiť riziko chýb, b) znížiť administratívnu záťaž príjemcov (najmä malých a stredných podnikov) a ostatných zainteresovaných strán (ako sú subjekty poverené plnením rozpočtu a dodávatelia) a c) znížiť prevádzkové náklady na kontroly. Komisia vyzýva ostatné inštitúcie, aby zaujali kladné stanovisko k jej návrhu trojročnej revízie nariadenia o rozpočtových pravidlách. 4.4.2. Pravidlá upravujúce oblasť grantov a verejného obstarávania Chyby pri uplatňovaní právnych predpisov upravujúcich oblasť verejného obstarávania sú významným zdrojom chýb v kapitole Súdržnosť. Komisia predložila zelenú knihu[22] o aktualizácii pravidiel EÚ upravujúcich oblasť verejného obstarávania s cieľom zaistiť, aby sa finančné prostriedky na verejné zákazky využívali čo najlepšie. Výsledky konzultácií k zelenej knihe sa spolu s výsledkami ekonomického hodnotenia efektívnosti súčasných pravidiel použijú ako východisko úvah o tom, ako možno pravidlá verejného obstarávania EÚ konkrétne vylepšiť. Podľa Aktu o jednotnom trhu by sa mal legislatívny návrh predložiť na konci roka 2011. Nezrovnalosti spojené s nesprávnym uplatňovaním pravidiel verejného obstarávania, ako aj nedostatky v rámci overovania hospodárenia na zistenie týchto nezrovnalostí sa obzvlášť týkali oblasti regionálnej politiky. Na riešenie problematiky tohto osobitného zdroja chýb sú naplánované opatrenia spočívajúce najmä v hĺbkovej analýze a následných diskusiách s dotknutými hospodáriacimi orgánmi v príslušných členských štátoch. Počíta sa tiež s dodatočným cieleným poradenstvom a odbornou prípravou pre verejné orgány a príjemcov s cieľom posilniť administratívne kapacity v prípadoch, keď je to potrebné. 4.5. Inštitucionálna stratégia pre informačné systémy riadenia Z auditu rozsiahlych informačných systémov a podnikových informačných systémov, ktorý v uplynulých rokoch vykonal útvar pre vnútorný audit, vyplýva, že je potrebné zlepšiť procesy strategického rozhodovania, obstarávania a riadenia projektov v oblasti informačných technológií, a to ako na úrovni generálnych riaditeľstiev, tak aj na úrovni Komisie, s cieľom zaistiť, aby projekty v oblasti IT boli náležite zosúladené s cieľmi Komisie, aby boli nákladovo efektívne a aby sa realizovali v stanovených lehotách. V roku 2010 bola zriadená medziútvarová pracovná skupina, ktorá bola poverená preskúmaním súčasnej situácie v oblasti informačných technológií v rámci Komisie. Jej zistenia boli formálne schválené v oznámení Komisii [23]. V nadväznosti na to boli zavedené nové riadiace štruktúry v oblasti informačných technológií. Nový riadiaci výbor ABM+IT[24] navrhne inštitucionálnu stratégiu Komisie v oblasti informačných technológií, bude dohliadať na zefektívnenie a harmonizáciu projektov v oblasti IT a stanoví ciele, pokiaľ ide o zvýšenie efektívnosti a bezpečnosť informačných technológií. S cieľom zvýšiť pripravenosť a umožniť koordinovanú reakciu na kybernetické útoky namierené proti Komisii Generálne riaditeľstvo pre ľudské zdroje a bezpečnosť v spolupráci s Generálnym riaditeľstvom pre informatiku vytvorili tím reakcie na kybernetické útoky (CART). 4.6. Ľudské zdroje Komisia od roku 2008 pravidelne monitoruje prijímanie zamestnancov stanovovaním cieľov pre jednotlivé generálne riaditeľstvá a funkčné skupiny a prostredníctvom uplatňovania monitorovacieho systému zameraného na upravenie geografickej rovnováhy po rozšírení v roku 2004 a na dosiahnutie vyváženej distribúcie medzi jednotlivými útvarmi. Prechodné obdobie pre nábor štátnych príslušníkov EÚ-10 sa skončilo 31. decembra 2010. Ciele pre nábor štátnych príslušníkov EÚ-10 boli celkovo prekročené už v roku 2008, hoci podiel dočasných zamestnancov medzi nimi je naďalej pomerne vysoký. V roku 2010 sa podiel dočasných zamestnancov neustále znižoval v dôsledku prijímania úspešných uchádzačov z cielených interných a verejných výberových konaní pre EÚ-10. Analogicky so situáciou v prípade EÚ-10 sa stanovili ciele pre prijímanie zamestnancov z krajín EÚ-2 a v roku 2009 bol zavedený monitorovací systém, ktorý bude zachovaný až do konca prechodného obdobia pre EÚ-2 (koniec roka 2011). V situácii nulového rastu je potrebné, aby sa nové politické priority dosahovali prostredníctvom optimálneho prideľovania zamestnancov a vnútorného prerozdelenia pracovných miest. Výsledkom cielených opatrení v týchto oblastiach je, že vo výročnej „hodnotiacej správe“ za rok 2009 a aktualizáciách za rok 2010 bol zaznamenaný pokles podielu zamestnancov Komisie vykonávajúcich administratívne a podporné funkcie. Komisia opätovne potvrdzuje svoj záväzok znižovať režijné náklady a presmerovať usporené prostriedky na prioritné činnosti. Zhrnutie – Komisia konštatuje, že povoľujúcim úradníkom vymenovaným delegovaním sa podarilo napraviť nedostatky v prípade 25 % výhrad uvedených minulý rok. Tieto zlepšenia sa týkajú najmä súladu s pravidlami oprávnenosti výdavkov vykázaných príjemcami grantov. – Stále existuje priestor na zlepšenie, a to najmä v niektorých oblastiach zdieľaného hospodárenia. Komisia bude spolupracovať s členskými štátmi v kontexte ich väčšej zodpovednosti, ktorá im vyplýva z článku 317 Zmluvy o fungovaní Európskej únie. Vyzýva ich, aby pokračovali v posilňovaní svojich systémov riadenia a kontroly, a to najmä kontrol riadenia na prvej úrovni pred osvedčením výdavkov Komisii. Komisia bude naďalej starostlivo vykonávať svoju úlohu dohľadu, pričom bude od členských štátov žiadať, aby sa sústredili na najslabšie články svojich systémov riadenia a kontroly a aby systematicky a včas uplatňovali prerušenia a pozastavenia platieb a vykonávali finančné korekcie vždy, keď je to potrebné. Komisia vyzýva ostatné inštitúcie, aby podporili jej návrh týkajúci sa predkladania ročných vyhlásení hospodáriaceho subjektu pre všetky výdavky v rámci nepriameho/zdieľaného hospodárenia. Zároveň vyzýva členské štáty, aby sa pripravili na nadobudnutie účinnosti týchto ustanovení. – Komisia uznáva, že komplexnosť pravidiel týkajúcich sa príjemcov grantov spôsobuje ťažkosti. V kontexte každé tri roky uskutočňovanej revízie nariadenia o rozpočtových pravidlách už predložila návrhy na zjednodušenie pravidiel upravujúcich grantové schémy a v súčasnosti pracuje na zavedení týchto zjednodušení do právnych predpisov v jednotlivých odvetviach. – Pravidlá verejného obstarávania EÚ by sa mali zmodernizovať. Bola predložená zelená kniha [25] o aktualizácii pravidiel EÚ upravujúcich oblasť verejného obstarávania, ktorá pokrýva široké spektrum možných aspektov budúcej legislatívnej reformy. Komisia oznámila prijatie legislatívneho návrhu revízie smerníc o verejnom obstarávaní na koniec roka 2011. – Komisia vyzýva ostatné inštitúcie a členské štáty, aby využili diskusie o budúcom viacročnom finančnom rámci na zlepšenie koncepcie schém financovania, ako aj mechanizmov ich implementácie, riadenia a kontroly, s cieľom posilniť ich účinnosť v praxi a zabezpečiť, aby kontrola výdavkov bola efektívna, proporcionálna a nákladovo efektívna. – Komisia konštatuje, že pokiaľ ide o politiku súdržnosti, väčšina programov a orgánov implementovala konkrétne projekty a vykázala výdavky. Hoci programy v oblasti súdržnosti sú vo svojej podstate viacročné, tento zvýšený objem operácií viedol tiež k zvýšeniu inherentného rizika chýb v roku 2010. V oblasti politiky súdržnosti ako celku došlo počas vykazovaného roka k významnému zvýšeniu miery chybovosti a objemu chybných platieb. Výhrady, ktoré uviedlo generálne riaditeľstvo pre regionálnu politiku v roku 2010, sa týkajú väčšieho počtu operačných programov vo väčšom počte členských štátov než v predchádzajúcich rokoch. Pokiaľ ide o oblasť zamestnanosti a sociálnych záležitostí, uvedené výhrady sa týkajú menšieho počtu operačných programov ako v roku 2009, ale vo viacerých členských štátoch (v roku 2010 sa výhrada vzťahovala na 43 programov z programovacích období 2000 – 2006 a 2007 – 2013 v 10 členských štátoch v porovnaní s 59 programami v 7 členských štátoch v roku 2009). Okrem toho generálne riaditeľstvo pre zamestnanosť, sociálne záležitosti a začlenenie v roku 2010 vychádzalo z mier chybovosti oznámených orgánmi auditu členských štátov vždy, keď sa kvalita týchto údajov považovala za primeranú. Rozdiel v prístupe čiastočne vysvetľuje rozdiel medzi nimi a mierami, o ktorých informoval Dvor audítorov. – Komisia víta iniciatívu Dánska, Holandska, Švédska a Spojeného kráľovstva predkladať dobrovoľné národné vyhlásenia. Komisia v roku 2011 vydala pracovný dokument útvarov Komisie[26], v ktorom sa podrobne skúmal rozsah a obsah dobrovoľných národných vyhlásení. V tom istom dokumente Komisia uviedla technické usmernenia určené verejným orgánom týkajúce sa zvýšenia hodnoty vyhlásení a zväčšenia istoty pri vykonávaní v rámci zdieľaného hospodárenia. Dokument bol zaslaný Európskemu parlamentu a Rade Európskej únie 23. februára 2011. V uvedených usmerneniach sa však uvádza, že prvým praktickejším a užitočnejším krokom je zavedenie ročných vyhlásení hospodáriacich subjektov podpísaných akreditovanými subjektmi, ktoré je súčasťou návrhu nariadenia o rozpočtových pravidlách predloženého Komisiou. Tento názor podporuje aj nedávne externé hodnotenie ročných súhrnov, ktoré dospelo k záveru, že tieto dokumenty vo svojej súčasnej podobe prinášajú len malú pridanú hodnotu k procesu, ktorý slúži Komisii na získanie istoty. – [1] Ú. v. EÚ C 303, 9.11.2010, body 1.27 – 1.31. [2] Článok 317 Zmluvy o fungovaní Európskej únie (ZFEÚ). [3] Článok 60 nariadenia o rozpočtových pravidlách. [4] Rozhodnutie o zriadení ESVČ bolo predložené Rade 22. apríla. Následne bolo zmenené a doplnené nariadenie o rozpočtových pravidlách a služobný poriadok a bol prijatý opravný rozpočet. [5] Nariadenie (EÚ, Euratom) č. 1081/2010 z 24. novembra 2010. [6] Oznámenie rozhodnutia o rozdelení portfólií zvoleným predsedom z 27. novembra 2009. [7] Obežník SEK(2002) 657 bol nahradený dokumentom SEK(2010) 1333, oddiel 3, „Zmena generálnych riaditeľov/vedúcich útvarov/povoľujúcich úradníkov vymenovaných delegovaním a presun/rozdelenie činností medzi útvarmi“. [8] Generálna riaditeľka GR pre ľudské zdroje a bezpečnosť a riaditeľ Európskeho úradu pre výber pracovníkov túto informáciu vo svojich výročných správach o činnosti neuviedli, ale túto skutočnosť potvrdili v oznámení adresovanom ústredným útvarom. [9] Známka „A“ znamená, že vyhlásenie generálneho riaditeľa a výročná správa o činnosti poskytujú spravodlivé posúdenie finančného hospodárenia vo vzťahu k správnosti; známka „B“ znamená, že vyhlásenie generálneho riaditeľa a výročná správa o činnosti poskytujú čiastočne spravodlivé posúdenie finančného hospodárenia vo vzťahu k správnosti; známka „C“ by znamenala, že vyhlásenie generálneho riaditeľa a výročná správa o činnosti neposkytujú spravodlivé posúdenie finančného hospodárenia vo vzťahu k správnosti (Ú. v. EÚ C 303,9.11.2010, s. 88.). [10] Toto číslo bolo upravené, aby sa zohľadnilo vytvorenie Generálneho riaditeľstva pre mobilitu a dopravu a Generálneho riaditeľstva pre energetiku. Minulý rok sa v súhrnnej správe za rok 2009 uvádzala len jedna výhrada Generálneho riaditeľstva pre energetiku a dopravu. [11] Oznámenie Komisie Európskemu parlamentu, Rade a Dvoru audítorov – Vplyv akčného plánu na posilnenie úlohy dohľadu Komisie v rámci zdieľaného hospodárenia pri štrukturálnych opatreniach, KOM(2010) 52, 18.2.2010. [12] Takzvané „paušálne sadzby pre finančné korekcie“. [13] Viacročná miera zostatkovej chybovosti vyjadruje skutočný vplyv chyby na rozpočet EÚ, pričom sú zohľadnené korekcie a vymáhania vrátane tých, ktoré sa vykonajú v nasledujúcich rokoch. [14] K(2011) 174 v konečnom znení, 24.1.2011, rozhodnutie Komisie z 24. januára 2011 o troch opatreniach na zjednodušenie vykonávania rozhodnutia Európskeho parlamentu a Rady č. 1982/2006/ES a rozhodnutia Rady č. 970/2006/Euratom a na zmenu a doplnenie rozhodnutí K(2007) 1509 a K(2007) 1625. [15] KOM(2010) 187, 29.4.2010. [16] KOM(2010) 261, 26.5.2010. [17] KOM(2010) 815, článok 63 ods. 2. [18] Vyskytli sa aj štyri bezpredmetné prípady, keď ešte nebolo schválené hodnotenie súladu. [19] Výdavkami v rámci zdieľaného hospodárenia sú najmä výdavky v oblasti štrukturálnych politík a poľnohospodárstva. [20] Kontaktná skupina zameraná na spoluprácu orgánov auditu členských štátov, Komisie a Dvora audítorov. [21] Národné (vládne) vyhlásenia podpísali ministri financií Holandska a Švédska, stály sekretár v prípade Spojeného kráľovstva a hlavný audítor v prípade Dánska. [22] Zameranú na preskúmanie vykonávania platných smerníc EÚ (2004/18/ES a 2004/17/ES). [23] SEK(2010) 1182, 7.10.2010, Ako vyťažiť maximum z informačných technológií v rámci Komisie. [24] Riadiaca skupina pre riadenie podľa činností v oblasti informačných technológií, ktorej predsedá generálny tajomník. [25] Zelená kniha o budúcej modernizácii smerníc EÚ o verejnom obstarávaní (2004/18/ES a 2004/17/ES). [26] Pracovný dokument útvarov Komisie, Zvyšovanie hodnoty vyhlásení: väčšia istota pri vykonávaní v rámci zdieľaného hospodárenia – SEK(2011) 250, 23.2.2011.